**Colegiul Particular „Vasile Goldis” Arad - gazda ediţiei a VI-a a Târgului Judeţean al Firmelor de Exerciţiu**

Colegiul Particular „Vasile Goldiş” Arad din cadrul Fundației Universitare „Vasile Goldiș” Arad a găzduit vineri, 2 martie 2018, a VI-a ediţie a **Târgului Judeţean al Firmelor de Exerciţiu,** eveniment la care au participat, alături de şcoala organizatoare, 25 firme de exerciţiu din cadrul următoarelor școli: Colegiul Economic Arad, Colegiul „C. Gergely” Arad, Colegiul „M. Viteazul” Ineu, Colegiul Economic „Partenie Cosma” Oradea, Colegiul Tehnic „Henri Coandă” Timișoara, Liceul Tehnologic „Francisc Neuman” Arad, Liceul Tehnologic Chişineu Criş, Liceul „Sever Bocu” Lipova, Liceul Teoretic „J.G. Tajovsky” Nădlac, Liceul Teoretic Pâncota, Liceul Teoretic Sebiş, Liceul Teoretic “Iris” Timișoara si Liceul Tehnologic Vinga.

La deschiderea festivă au participat: prof. univ. dr. Iovan Marțian din partea Fundației Universitare “Vasile Goldiș” Arad, prof. Anca Stoenescu și prof. Nicolae Pellegrini, inspectori școlari generali adjuncți în cadrul Inspectoratului Şcolar Județean Arad, prof. ing. Vasile Borza - inspector școlar Invățământ profesional și tehnic și prof. Andrada Marcu - inspector școlar Învățământ particular, reprezentantul părinților dl. Ionel Rusu, profesori coordonatori şi elevi ai firmelor de exercițiu participante.

Universitatea de Vest „Vasile Goldiş” Arad a fost reprezentată de conf. univ. dr. Andrei Anghelina - prorector, conf. univ. dr. Speranța Milancovici - decan al Facultății de Stiinţe Socio-Umane şi Educație Fizică și Sport, prof. univ. dr. Teodor Pătrăuță, prof. univ. dr. Florin Dumiter, prof. univ. dr. Horațiu Șoim, conf. univ. dr. Delia David, conf. univ. dr. Radu Blaga, asist. univ. drd. Jimon Ștefania, Todor Lădariu, director Selgros Cash&Carry Arad. La eveniment au participat şi directori de școli, precum: Monica Băltăreţu, director Colegiul Economic Arad, Doina Stoica, director Liceul Tehnologic „F. Neuman”, Ioan Toncian, director Liceul Tehnologic UCECOM „Spiru Haret”.

În continuarea festivităţii de deschidere în cadrul căreia au fost exprimate cuvinte de apreciere, cei prezenţi au vizitat standurile firmelor de exerciţiu participante, iar elevii ,,patroni de firme” au efectuat tranzacţii comerciale virtuale.

Sesiunea de referate şi comunicări cu tema „Firma de exercițiu –un prim pas în carieră” a atras atenţia nu numai cadrelor didactice, ci şi a elevilor care şi-au dorit să participe şi ei cu propriile lucrări. Desfăşurarea sesiunii de referate şi comunicări s-a realizat într-o atmosferă degajată şi într-un cadru care s-a dorit a fi cât mai informal pentru a beneficia de toate experienţele şi evenimentele trăite în Firma de exerciţiu, atât de elevi, cât şi de profesorii coordonatori.

Din postura de gazdă, prof. Claudia Tărniceriu, directorul Colegiului Particular „Vasile Goldiş” Arad a declarat: „La eveniment au participat 14 școli din municipiul și județul Arad, din Oradea și Timișoara, în total 25 firme de exercițiu. Şi de această dată, elevii participanţi şi-au manifestat entuziasmul privind activitatea lor în cadrul Firmei de exerciţiu care, printr-o gamă variată de activităţi practice, prin simularea unei firme reale, le-a dezvoltat competenţe cum ar fi: capacitatea de a lucra în echipă, interacţiune şi cooperare în vederea reuşitei firmei pe care o reprezintă și le-a dezvoltat abilităţi antreprenoriale şi manageriale.”

Președintele Consiliului de Administrație al Colegiului Particular „Vasile Goldiş” Arad, lector univ. dr. Vasile Pop a transmis cuvântul de salut al Consiliului de Administrație al Colegiului și a evidențiat preocuparea colectivului profesoral al școlii pentru îmbunătățirea standardelor educaționale la toate specializările și calificările școlii. „Singurul Colegiu particular din România, Colegiul Particular „Vasile Goldiș” Arad funcționează în cadrul Fundației Universitare cu același nume, iar în toamna acestui an, va sărbătorii două decenii de existență. Prin rezultatele obținute în toți acești ani la calificările și specializările de la nivelul liceal și postliceal, colectivul cadrelor didactice confirmă valoare și profesionalism. Târgul Firmelor de Exercițiu organizat de către școala noastră este expresia preocupărilor pentru optimizarea calității învățământului, a precizat lect. univ. dr. Vasile Pop.